מספר פנימי: 2161004

הכנסת העשרים וארבע

**יוזמים: חברי הכנסת** **אורי מקלב**
 **משה גפני**
 **יצחק פינדרוס**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

  פ/2016/24

הצעת חוק לקביעת שעות ההצבעה בקלפיות ולקביעת היקף יום השבתון בבחירות לכנסת ולרשויות המקומיות (תיקוני חקיקה), התשפ"א–2021

|  |  |  |
| --- | --- | --- |
| תיקון חוק-יסוד: הכנסת  | 1.  | בחוק יסוד: הכנסת[[1]](#footnote-2), במקום סעיף 10 יבוא: |
|  |  | "שבתון ביום הבחירות  | 10. | הוראות בדבר היקף השבתון ביום הבחירות ייקבעו בחוק." |
| תיקון חוק הבחירות לכנסת  | 2.  | בחוק הבחירות לכנסת [נוסח משולב], התשכ"ט–1969[[2]](#footnote-3) – |
|  |  | (1) אחרי סעיף 11 יבוא:  |
|  |  | "פיצול קלפיות גדולות  | 11א. | על אף האמור בסעיף 11, עלה מספר המצביעים הפוטנציאלי על 550 מצביעים, תפוצל הקלפי לשתי קלפיות; לעניין סעיף זה, "מספר המצביעים הפוטנציאלי" – הכפלת מספר הבוחרים הרשומים בממוצע אחוז המצביעים באזור הקלפי בשתי מערכות הבחירות הקודמות."; |
|  |   | (2) בסעיף 72, במקום סעיף קטן (א) יבוא:  |
|  |  |  | "(א) הקלפי תהיה פתוחה להצבעה ביום הבחירות ללא הפסקה מ-13:00 בצהריים עד 23:00 בלילה."; |
|  |  | (3) במקום סעיף 136 יבוא:  |
|  |  | "שבתון ושכר הבחירות  | 136. | עובד שעבד אצל מעסיק לפחות 14 ימים רצופים סמוך ליום הבחירות, ישלם לו המעסיק את השכר שהעובד היה משתכר אצלו ביום הבחירות, ובלבד שהעובד עבד ביום הבחירות מחצית משעות העבודה הרגילות. |
|  |  | שבתון ופגרה ביום הבחירות  | 136א. | מקום שנקבעה תקופה קצובה במספר ימים, לא יבוא יום הבחירות במניין הימים." |
| תיקון חוק הרשויות המקומיות (בחירות)  | 3.  | בחוק הרשויות המקומיות (בחירות), התשכ"ה–1965[[3]](#footnote-4) – |
|  |  | (1) בסעיף 55, במקום סעיף קטן (א) יבוא: |
|  |  |  | "(א) מקום הקלפי יהיה פתוח להצבעה ביום הבחירות ללא הפסקה מ-13:00 בצהריים עד 23:00 בלילה."; |
|  |  | (2) במקום סעיף 97ב יבוא: |
|  |  | "שבתון ושכר הבחירות  | 97ב.  | עובד שעבד אצל מעסיק לפחות 14 ימים רצופים סמוך ליום הבחירות, ישלם לו המעסיק את השכר שהעובד היה משתכר אצלו ביום הבחירות, ובלבד שהעובד עבד ביום הבחירות מחצית משעות העבודה הרגילות."; |
|  |   | (3) אחרי סעיף 97ג יבוא: |
|  |  | "שבתון ופגרה ביום הבחירות  | 97ד. | מקום שנקבעה תקופה קצובה במספר ימים, לא יבוא יום הבחירות במניין הימים." |

דברי הסבר

עניינה של הצעת חוק זו, בביטול יום השבתון המלא בבחירות, והפיכת יום הבחירות ליום עבודה מקוצר ובמקביל ליום לימודים מקוצר במערכת החינוך (חצי יום שבתון). במקביל, מוצע להתאים את שעות ההצבעה בקלפיות.

החל מקום המדינה נקבע יום הבחירות לכנסת כיום שבתון. לאורך השנים נמתחה על כך ביקורת מכל גווני הקשת הפוליטית, המגזר העסקי, כלכלנים ועוד.

יום השבתון גורם למשק הפסדים ונזקים עצומים, הערכות הנזק למשק עומדות על סכומים שבין מיליארד וחצי לארבעה מיליארד ש"ח. נוסף על כך, מכיוון שרוב הקלפיות ממוקמות במוסדות חינוך, גם לתלמידי מערכת החינוך נגרם הפסד של יום לימודים.

מבדיקה שערך דר' עופר קניג מהמכון הישראלי לדמוקרטיה, עולה שקיימות רק 3 מדינות בהן יום הבחירות נקבע כ"יום שבתון": מדינת ישראל, דרום קוריאה ודרום אפריקה (ראוי לציין שבחלק ממדינות העולם יום הבחירות נקבע מלכתחילה בסוף שבוע שהוא ממילא שבתון).

לפני הבחירות לכנסת העשרים ושתיים הביעו חברי כנסת מכל הקשת הפוליטית את תמיכתם בביטול יום השבתון במתכונתו כיום, זאת, לאור הנזק הכלכלי העצום שנגרם למשק עקב יום השבתון. (טל שניידר ודני זקן "מצעד התירוצים: ח"כים מכל הקשת הפוליטית אוהבים את רעיון ביטול יום השבתון. עד שצריך לעשות משהו" **גלובס** 19.6.2019).

גם יו"ר ועדות הבחירות בעבר המליצו לבטל את יום השבתון, בין היתר לאור העלות הכלכלית העצומה. כדברי יושב ראש ועדת הבחירות לכנסת ה-16 כב' השופט מישאל חשין: **"**יום הבחירות הוא יום שבתון, אך שירותים מסויימים ממשיכים על-פי-דין לפעול כסידרם. נמסר לי כי יום השבתון גורם הפסד למשק של כמיליארד שקל, ודומה כי הפסד אדיר-מימדים זה מחייב אותנו למחשבה נוספת באשר לצורך בקיומו של יום שבתון. כך באשר להפסד הכלכלי וכך באשר לפגיעה במוסר העבודה. יתר על כן: מסתבר כי מיצוות השבתון אינה נשמרת בידי עסקים רבים מאוד מאלה שהשבתון אמור לחול עליהם, וכל המשוטט בערים ובקניונים ביום הבחירות יידע זאת ממראה עיניו. הדבר מביא, למותר לומר, לזילות הדין; איש הישר בעיניו יעשה ואין מכהה במפירי-החוק. אני ער לכך כי השבתון נדרש כיום הואיל והקלפיות ממוקמות בבתי-הספר, ואולם דומני כי לא נערך עד-כה סקר רציני באשר לאפשרות מיקומן של הקלפיות באולמות ציבוריים אשר יישכרו מבעוד מועד, ואולי אף באגפים שייקבעו בבתי-הספר. אני ער לקשיים נוספים שעלולים להיווצר; כך, למשל, לעניין העסקת עובדים רבים בהליכי הבחירות ולעניין קשיים העלולים לצוץ באשר ליכולת מימוש זכות הבחירה של עובדים שונים. יחד-עם-זאת, דומני כי בשים-לב להפסד האדיר הנגרם למשק - במשאבים ובמוסר עבודה - ראוי כי בעלי-תבונה יישבו וינסו לבדוק חלופות." (מישאל חשין "סיכומי דברים מן הבחירות המיוחדות לראשות הממשלה" פברואר 2001).

מאידך, עלו טענות שאם יבוטל יום השבתון, אחוז ההצבעה עלול להיות נמוך. טענה זו לא נבדקה מעולם ובסקר שפורסם בעיתון גלובס, התברר ש-85% מהזכאים להצביע, יצביעו גם אם יום הבחירות לא יהיה יום שבתון (יובל אזולאי "סקר של נשיאות המגזר העסקי: 85% יצביעו בבחירות גם בלי שבתון במשק" **גלובס** 16.7.2019).

כדי לאיין את החשש, מוצע להפוך את יום הבחירות למתכונת של יום עבודה מקוצר (חצי יום שבתון), באופן שהעובדים במשק יעבדו במתכונת של ערב חג, כאשר מחצית היום יהיה יום עבודה ומחציתו השנייה תהיה שבתון. באופן שבזמן ההצבעה יהיה "שבתון" ומאידך הנזק למשק יצטמצם למינימום.

לפי ההצעה, עובד שעבד ביום הבחירות מחצית משעות העבודה הרגילות, יקבל שכר עבור יום עבודה מלא, כך שבפועל כל אזרח יוכל להצביע לאחר סיום עבודתו. בד בבד עם צמצום יום השבתון, מוצע לשנות ולהתאים את זמני פתיחת הקלפיות ושעות ההצבעה.

החל מקום המדינה, נקבע שהקלפיות יהיו פתוחות החל מהשעה 7 בבוקר ועד לשעה 10 בלילה, בסך הכול 15 שעות הצבעה. מבדיקה שערך דר' עופר קניג מהמכון הישראלי לדמוקרטיה, עולה שישראל מחזיקה בשיא עולמי בשעות שבהם פתוחות הקלפיות (15 שעות) כאשר ברוב המדינות המערב הדמוקרטיות, שעות ההצבעה עומדות על כ-10 שעות.

אכן, בשנות קום המדינה – אז נקבעו בחוק שעות פתיחת הקלפיות – חלק משמעותי מהמצביעים אכן הצביעו בשעות הבוקר המוקדמות, אך בעשרות השנים האחרונות השתנתה המגמה ואחוז המצביעים בשעות הבוקר נמוך (כאשר חלקם הגדול של המצביעים בסמוך לשעת פתיחת הקלפיות הם עובדי מערכת הבחירות). לפי נתוני וועדת הבחירות המרכזית, בשנת 1973 עד לשעה 10:00 בבוקר הצביעו 22% מהמצביעים לעומת כ-13% במערכות הבחירות האחרונות.

בנוסף, שעות הצבעה ארוכות גורמות גם לכך שבסוף יום ההצבעה מזכירי וחברי וועדות הקלפי עייפים ואינם ערניים מספיק כדי לבצע את מלאכת ספירת הקולות באופן מדויק ומיטבי. עקב כך נגרמות טעויות ותקלות רבות בספירת הקולות ובתוצאות ההצבעה (חברי ועדות קלפי והמזכירים, עובדים במשך כ-20 שעות רצופות!).

לאור האמור, מוצע לשנות את שעות ההצבעה, באופן שהקלפיות יהיו פתוחות החל מהשעה 13:00 בצהריים ועד השעה 23:00 בלילה (סה"כ 10 שעות).

מבדיקת וניתוח הנתונים, עולה שצמצום שעות ההצבעה אינו צפוי להשפיע ולפגוע באחוזי ההצבעה. כך לדוגמה, לפי החוק בישובים בהם מספר המצביעים אינו עולה על 350, שעות ההצבעה עומדות על 12 שעות (לעומת 15 שעות בישובים הגדולים). מניתוח נתוני ההצבעה עולה, שאחוזי ההצבעה בקלפיות אלו, אינו נופל מאחוז ההצבעה בקלפיות בישובים שבהם הקלפיות פתוחות במשך 15 שעות (גם מניתוח אחוזי ההצבעה בישובים קטנים שגדלו ועברו למתכונת הצבעה של 15 שעות, התברר שאין למספר שעות ההצבעה השפעה על אחוזי ההצבעה).

כדי למנוע חשש של עומסים ותורים בקלפיות בעקבות שינוי שעות ההצבעה, מוצע לקבוע שבקלפיות בהן מספר המצביעים הפוטנציאלי עולה על 550 מצביעים, תפוצל הקלפי לשתי קלפיות (לפי נתוני הבחירות האחרונות, מדובר בכ-5% מ-3 הקלפיות בלבד, כאשר בפיזור מחדש בין הקלפיות המספר נמוך יותר).

חישוב מספר המצביעים הפוטנציאלי ייעשה באמצעות בדיקת אחוז ההצבעה הממוצע באזור הקלפי בשתי מערכות הבחירות האחרונות והכפלתו במספר בעלי זכות הבחירה בקלפי (לדוגמה, אם אחוז ההצבעה הממוצע בישוב עומד על 60% ובקלפי רשומים 700 בעלי זכות בחירה, מספר המצביעים הפוטנציאלי יעמוד על 420).

בנוסף, מכיוון שיום הבחירות במתכונתו המוצעת יהווה רק חצי יום עבודה, מוצע לקבוע שיום הבחירות ייחשב כ'פגרה' לעניין מניין הימים לפי החוק (כגון הגשת מסמכים לרשויות המדינה, לבתי המשפט וכו').

לסיכום, מוצע להפוך את יום הבחירות לכנסת ולרשויות המקומיות ליום עבודה מקוצר (חצי יום שבתון). במקביל לשנות ולהתאים את שעות ההצבעה בהתאם, כך שהמשק, מערכת החינוך ותלמידי בתי הספר לא יפסידו ימי עבודה ולימודים.

הצעות חוק זהות הונחו על שולחן הכנסת העשרים ושתיים ועל שולחן הכנסת העשרים ושלוש על ידי חבר הכנסת אורי מקלב (פ/1384/22; פ/3/23).

הצעת החוק זהה לפ/3/23 ולפיכך לא נבדקה מחדש על ידי הלשכה המשפטית של הכנסת.

--------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ד באב התשפ"א (02.08.2021)

1. ס"ח התשי"ח, עמ' 69. [↑](#footnote-ref-2)
2. ס"ח התשכ"ט, עמ' 103. [↑](#footnote-ref-3)
3. ס"ח התשכ"ה, עמ' 248. [↑](#footnote-ref-4)